As jy regtig 'n klein badkamer het, sal die koste om vir dié ruimte 'n nuwe baadjie te gee, moontlik hemelhoog wees.
Adrian meen die sleuteloorweging wanneer jy opknap om te verkoop is die opbrengs op die belegging op die projek wat jy wil aanpak.
"Dit mag soms nodig wees om 'n bietjie kapitaal aan te wend om jou eiendom beter te laat lyk sodat dit 'n groter kans het om te verkoop. Verkopers moet egter hierdie koste so laag as moontlik probeer hou om 'n negatiewe opbrengs te vermy," meen Adrian.
Om verkopers te help om nie op hul opknappingswerk te oorkapitaliseer nie, gee Re/Max wenke om jou badkamer beter te laat lyk:
In plaas daarvan om 'n fortuin te spandeer op nuwe badkamer­teëls, verf eenvoudig die bestaande teëls 'n meer neutrale kleur om die spasie groter te laat lyk.
Maak net seker jy koop goeie gehalte badkamerteëlverf en berei die badkamer korrek voor voordat jy begin verf.
Gebruik die leë ruimte bo die toilet om rakke aan te bring waarop netjiese mandjies gebruik kan word om items te stoor.
Skep die illusie van hoër plafonne deur 'n gordynreling nader aan die kant van die plafon aan te bring en vermy donker, swaar gordyne.
"Baie verkopers maak die fout om te dink dat hul badkamer uitgevat moet wees met die duurste afwerkings om só die waarde van die eiendom te verhoog. Dikwels is dit egter die eenvoudigste badkamerontwerp wat beter lyk.
"Die beste veranderinge wat jy kan maak, is dié wat 'n ruimte groter, praktieser en aantrekliker laat voel."